En spejlglat vej var formentlig skyld i, at to biler tirsdag eftermiddag kørte frontalt sammen.

En 80-årig mand er sent tirsdag eftermiddag afgået ved døden, efter en modkørende personbil kørte frontalt ind i mandens bil. Ulykken skete omkring klokken 15.50 ved Boldrupvej ved Thorup øst for Aalestrup. Ifølge Nordjyllands Politi var det en isglat vej, der var formentlig skyld i, at føreren af den anden bil mistede kontrollen over sin bil og endte i den 80-åriges vejbane. - Det er næsten helt sikkert på grund af isglat føre. Patruljen ude på stedet kunne konstatere, at der var glat som et spejl, siger Henrik Beck, der vagtchef ved Nordjyllands Politi. Ved siden af den 80-årige mand sad hans 48-årige søn, men han kunne efter ulykken selv gå ud af bilen. Hans 80-årige far var dog bevidstløs og lå fastklemt i bilen lige efter ulykken. Den 80-årige mand blev dog taget ud af bilen lidt senere, hvor der efterfølgende blev givet førstehjælp. En lægehelikopter fløj også hen til vejen øst for Aalestrup, men de kunne ikke redde manden. Han blev erklæret død kort tid efter ulykken. Den 52-årige kvinde, der kørte den modkørende bil, kunne ligesom den 48-årige søn selv gå ud af sin bil.